২০১৮-র একুশে বইমেলায় আমার কোনো নতুন বই বা অনূদিত গ্রন্থ বেরুচ্ছে না। তবে কয়েকটি পুরোনো অনুবাদের নতুন সংস্করণ ও মুদ্রণ প্রকাশিত হতে যাচ্ছে। ১৯৮৫ সালে কথাশিল্পী গাব্রিয়েল গার্সিয়া মার্কেজের একটি দীর্ঘ সাক্ষাৎকার ‘Fragrance of Guava’ অর্থাৎ পেয়ারার সুবাস –এর অংশবিশেষ অনুবাদ করেছিলাম(যা গ্রহণ করেছিলেন তাঁরই বন্ধু সাংবাদিক প্লিনিও এ্যাপুলেইও মেন্দোজো), প্রকাশ পেয়েছিল বাংলা একাডেমির উত্তরাধিকার সাহিত্যপত্রে। ২০০৫ সালে পূর্ণাঙ্গ অনুবাদটি গ্রন্থাকারে বের হয়। এ বছর প্রথমা প্রকাশন থেকে বইটির নতুন সংস্করণ বেরুচ্ছে। পূর্বেকার অনুবাদ আমূল পরিমার্জন তো করেইছি, সাথে এই সংস্করণে একটি নতুন সাক্ষাৎকারের অনুবাদও যোগ হয়েছে। উল্লেখ্য, সেটি মার্কেজের দেওয়া সর্বশেষ সাক্ষাৎকার। চিনুয়া আচেবের গার্লস অ্যাট ওয়ার নামের একটি গল্পগ্রন্থের বারোটি গল্প অনুবাদ করা সম্পন্ন হলেও, এখনও ভূমিকা লিখতে না পারার কারণে এই বইমেলায় তা প্রকাশের পরিকল্পনা বাদ দিতে হয়েছে। উক্ত বইটিও পরে প্রথমা বের করবে।